
Ανακοίνωση βάσει της υπ' αριθμ. Δ1α/ΓΠ.οικ.: 3060/16-1-2021 (ΦΕΚ Β΄ 89/16-1-2021) Κοινής Υπουργικής Απόφασης με θέμα «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από τη Δευτέρα 18 Ιανουαρίου 2021 και ώρα 6:00 έως και τη Δευτέρα 25 Ιανουαρίου 2021 και ώρα 6:00».
Κατά το ως άνω διάστημα θα ισχύσουν τα εξής:
Θα πραγματοποιείται η κατάθεση αιτήσεων δημοσίευσης διαθήκης ΑΥΣΤΗΡΩΣ ΚΑΙ ΜΟΝΟ κατόπιν ραντεβού στο τηλέφωνο 2243029550 ή στο e-mail eirkalymnou@gmail.com η δε δημοσίευση των κατατεθεισών διαθηκών θα πραγματοποιηθεί κατά την δικάσιμο της 20ης-1-2021. 
Θα πραγματοποιούνται οι δίκες που συζητούνται χωρίς εξέταση μαρτύρων (παλαιά τακτική, ειδικές, ασφαλιστικά μέτρα, εκούσια) με τις εξαιρέσεις, που αναφέρονται παρακάτω. Για το σκοπό αυτό μέχρι τις 14.30 μ.μ της προηγουμένης της δικασίμου εργάσιμης ημέρας, θα κοινοποιείται στη γραμματεία του Ειρηνοδικείου μέσω μηνύματος ηλεκτρονικού ταχυδρομείου δήλωση των πληρεξουσίων δικηγόρων ΟΛΩΝ των διαδίκων, ότι η συγκεκριμένη υπόθεση θα εκδικαστεί χωρίς την εξέταση μαρτύρων και η δήλωση αυτή θα αποτελεί προϋπόθεση για να ενταχθεί η υπόθεση προς εκφώνηση στο οικείο πινάκιο ή έκθεμα. Οι πληρεξούσιοι δικηγόροι υποχρεούνται να αποστέλλουν τις ανωτέρω δηλώσεις (με σφραγίδα και υπογραφή τους) στην ηλεκτρονική διεύθυνση του Ειρηνοδικείου Καλύμνου (eirkalymnou@gmail.com), με όλα τα στοιχεία ταυτοποίησης της υπόθεσης. Οι ίδιοι θα πρέπει να παρίστανται στο ακροατήριο του Ειρηνοδικείου Καλύμνου αυτοπροσώπως και να προσκομίζουν τις προτάσεις και τα σχετικά τους. Σε περίπτωση κατά την οποία δεν υποβληθεί δήλωση από τους πληρεξουσίους δικηγόρους των διαδίκων σύμφωνα με τα ανωτέρω, οι υποθέσεις αποσύρονται και δεν συζητούνται. Συναινετικά αιτήματα αναβολής θα υποβάλλονται σύμφωνα με την παρ. 2 του άρθρου 158 του ν. 4764/2020 με δήλωση των πληρεξουσίων δικηγόρων των διαδίκων, η οποία  θα κοινοποιείται στη γραμματεία του Ειρηνοδικείου μέσω μηνύματος ηλεκτρονικού ταχυδρομείου μέχρι και το πέρας λειτουργίας της γραμματείας της προηγουμένης της δικασίμου εργάσιμης ημέρας. 
Κατ' εξαίρεση, αποκλειστικά και μόνο στις δίκες εκούσιας δικαιοδοσίας που έχουν ως αντικείμενο την κήρυξη κυρίας ιδιόγραφης διαθήκης (άρ. 803 παρ.3 ΚΠολΔ) και στις δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ, ευρωπαϊκή διαταγή δέσμευσης λογαριασμού κατά άρθρο 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ, δύνανται να εξετάζονται μάρτυρες στο ακροατήριο.
Στις ανωτέρω περιπτώσεις δεν απαιτείται την προτεραία της δικασίμου έγγραφη δήλωση των πληρεξουσίων δικηγόρων των διαδίκων, ότι η συγκεκριμένη υπόθεση θα εκδικασθεί χωρίς την εξέταση μαρτύρων.
Όσον αφορά την προκαταρκτική εξέταση, θα εκτελούνται αποκλειστικώς και μόνο εισαγγελικές παραγγελίες που έχουν επισημανθεί ως επείγουσες.
Κατά τα λοιπά παρατείνεται η ισχύς της από 11-1-2021 προηγηθείσης ανακοίνωσης.
                                
                                                Κάλυμνος, 18-1-2021  
                                        Η Δόκιμη Ειρηνοδίκης Καλύμνου

